b'\n_START_ARTICLE_\nMax Weber\n_START_SECTION_\nMakso V\xc4\x97berio vie\xc5\xa1patavimo teorija\n_START_PARAGRAPH_\nM. V\xc4\x97beriui priklauso garsioji legitimumo teorija, kurioje jis teigia, jog egzistuoja trys \xc5\xbemoni\xc5\xb3 paklusimo vald\xc5\xbeiai tipai \xe2\x80\x93 tradicinis, charizmatinis ir racionalus (legalus).\n_START_SECTION_\nTradicinis vie\xc5\xa1patavimo tipas\n_START_PARAGRAPH_\nAnot M. V\xc4\x97berio, tai pats seniausias paklusimo vald\xc5\xbeiai tipas. Kod\xc4\x97l pakl\xc5\xabstama? D\xc4\x97l to, kad taip buvo visada. Tradicinis vie\xc5\xa1patavimo tipas kyla i\xc5\xa1 patriarchalin\xc4\x97s \xc5\xa1eimos. Tradiciniam vie\xc5\xa1patavimo tipui galima priskirti ir gerontokratij\xc4\x85 (sen\xc5\xb3, i\xc5\xa1minting\xc5\xb3 \xc5\xbemoni\xc5\xb3 valdym\xc4\x85)._NEWLINE_Tradiciniame vie\xc5\xa1patavimo tipe n\xc4\x97ra administracinio aparato, jis atsiranda tik laikui b\xc4\x97gant ir did\xc4\x97jant pavaldini\xc5\xb3 skai\xc4\x8diui. Administracinio aparato tipai yra du: grynasis ir luominis._NEWLINE_Grynasis administracinio aparato tipas yra toks, kuomet pareigos yra patikimos valdovo vergams, jo \xc5\xa1eimos nariams, artimiems giminai\xc4\x8diams. Tai dar vadinama sultonizmu._NEWLINE_Luominis administracinio aparato tipas yra toks, kuomet pareigos yra pasisavinamos luom\xc5\xb3. T. y. tam tikras postas gali priklausyti tik to luomo \xc5\xbemon\xc4\x97ms. Postas taip pat gali b\xc5\xabti paveldimas ir tos \xc5\xa1eimos (ne luomo) nari\xc5\xb3.\n_START_SECTION_\nCharizmatinis vie\xc5\xa1patavimo tipas\n_START_PARAGRAPH_\nTai pats nepastoviausias legitimumo tipas, kuris laikui b\xc4\x97gant perauga \xc4\xaf tradicin\xc4\xaf arba racional\xc5\xb3 vie\xc5\xa1patavimo tipus. Kod\xc4\x97l pakl\xc5\xabstama? D\xc4\x97l i\xc5\xa1skirtini\xc5\xb3 asmens savybi\xc5\xb3. Asmuo pasi\xc5\xbeymi ry\xc5\xa1kiomis savyb\xc4\x97mis, kurios traukia visuomen\xc4\x99, daro politik\xc4\x85 patraukl\xc5\xb3 pilie\xc4\x8diams. \xc5\xa0is tipas b\xc5\xabdingas neapibr\xc4\x97\xc5\xbetumo, kriziniams laikotarpiams, kai i\xc5\xa1kyla nauji lyderiai._NEWLINE_Charizmatinio vie\xc5\xa1patavimo tipo politikui negalima klysti, o jei jis klysta, tai turi parodyti, jog nes\xc4\x97km\xc4\x97s yra laikinos. Asmuo turi i\xc5\xa1saugoti tas savybes, d\xc4\x97l kuri\xc5\xb3 jis tapo populiariu._NEWLINE_Administracinis aparatas \xc5\xa1iame legitimumo tipe susideda i\xc5\xa1 asmen\xc5\xb3, atsidavusi\xc5\xb3 valdovui, tikin\xc4\x8di\xc5\xb3 jo i\xc5\xa1skirtin\xc4\x97mis savyb\xc4\x97mis. \xc5\xa0io aparato nariai da\xc5\xbeniausiai atlieka neapibr\xc4\x97\xc5\xbetus, vienkartinius paliepimus.'